Title: ประกาศกระทรวงเกษตรและสหกรณ์ เรื่อง การรับรองคุณภาพเมล็ดพันธุ์ในห้องปฏิบัติการให้เป็นเมล็ดพันธุ์รับรองตามพระราชบัญญัติพันธุ์พืช พ.ศ. 2518 (ฉบับที่ 2) พ.ศ. 2536

ประกาศกระทรวงเกษตรและสหกรณ์
เรื่อง
การรับรองคุณภาพเมล็ดพันธุ์ในห้องปฏิบัติการให้เป็นเมล็ดพันธุ์รับรอง
ตามพระราชบัญญัติพันธุ์พืช
พ.ศ. ๒๕๑๘
(ฉบับที่ ๒)
พ.ศ. ๒๕๓๖

โดยที่เป็นการสมควรให้มีการรับรองคุณภาพเมล็ดพันธุ์ให้เป็นเมล็ดพันธุ์รับรอง

อาศัยอำนาจตามความในมาตรา ๕ แห่งพระราชบัญญัติพันธุ์พืช
พ.ศ. ๒๕๑๘ มาตรา ๒๘ และมาตรา ๒๘ ทวิ แห่งพระราชบัญญัติพันธุ์พืช พ.ศ. ๒๕๑๘
ซึ่งแก้ไขเพิ่มเติมโดยพระราชบัญญัติพันธุ์พืช (ฉบับที่ ๒) พ.ศ. ๒๕๓๕
รัฐมนตรีว่าการกระทรวงเกษตรและสหกรณ์ออกประกาศไว้ ดังต่อไปนี้

ข้อ ๑ 
ผู้ใดประสงค์จะให้กรมวิชาการเกษตรรับรองคุณภาพเมล็ดพันธุ์ เพื่อออกหนังสือรับรองเป็นเมล็ดพันธุ์รับรอง
โดยผ่านการทดสอบ ตรวจ และวิเคราะห์คุณภาพในห้องปฏิบัติการ ให้ยื่นคำขอตามแบบ ร.ม.
๓ ท้ายประกาศนี้ต่อพนักงานเจ้าหน้าที่กองควบคุมพืชและวัสดุการเกษตร
กรมวิชาการเกษตร โดยแบ่งออกเป็น ๒ กรณีดังนี้
๑.๑ ในกรณีที่ประสงค์จะให้รับรองคุณภาพเฉพาะตัวอย่าง
ให้นำตัวอย่างเมล็ดพันธุ์ในปริมาณไม่น้อยกว่าที่กำหนดไว้ในท้ายประกาศนี้ยื่นพร้อมคำขอ
๑.๒ ในกรณีที่ประสงค์จะให้รับรองคุณภาพทั้งชุด
ให้รับพนักงานเจ้าหน้าที่ไปทำการสุ่มเก็บตัวอย่างยังสถานที่ที่เก็บเมล็ดพันธุ์

ข้อ ๒  เมื่อพนักงานเจ้าหน้าที่ได้ดำเนินการทดสอบ
ตรวจ และวิเคราะห์คุณภาพตามข้อ ๑ แล้ว
สำหรับเมล็ดพันธุ์ที่เป็นเมล็ดพันธุ์ควบคุมหากผลการทดสอบและวิเคราะห์ผ่านมาตรฐานคุณภาพชั้นต่ำที่รัฐมนตรีกำหนด 
อธิบดีกรมวิชาการเกษตรจะออกหนังสือรับรองเมล็ดพันธุ์รับรองตามแบบ ร.ม. ๔ พร้อมหนังสือแจ้งผลการวิเคราะห์
แต่สำหรับเมล็ดพันธุ์พืชชนิดอื่นพนักงานเจ้าหน้าที่จะออกเฉพาะหนังสือแจ้งผลการวิเคราะห์ให้ทราบเท่านั้น

ข้อ ๓ 
ผู้ยื่นคำขอตามข้อ ๒ ต้องเป็นผู้เสียค่าใช้จ่ายให้แก่พนักงานเจ้าหน้าที่ตามที่กำหนดไว้ในประกาศกระทรวงเกษตรและสหกรณ์
เรื่อง ค่าป่วยการ ค่าพาหนะ ค่าเช่าที่พัก และค่าใช้จ่ายของพนักงานเจ้าหน้าที่ตามพระราชบัญญัติพันธุ์พืช
พ.ศ. ๒๕๑๘ (ฉบับที่ ๑) พ.ศ. ๒๕๓๖ กับค่าทดสอบ ตรวจ
หรือวิเคราะห์คุณภาพและค่าหนังสือรับรองตามอัตราค่าธรรมเนียมท้ายพระราชบัญญัติพันธุ์พืช
พ.ศ. ๒๕๑๘ (ฉบับที่ ๒) พ.ศ. ๒๕๓๕

ประกาศฉบับนี้ให้ใช้ตั้งแต่วันถัดจากวันประกาศในราชกิจจานุเบกษาเป็นต้นไป[๑]

ประกาศ ณ วันที่ ๓ มิถุนายน ๒๕๓๖
ถวิล 
จันทร์ประสงค์
รัฐมนตรีช่วยว่าการฯ ปฏิบัติราชการแทน
รัฐมนตรีว่าการกระทรวงเกษตรและสหกรณ์

[เอกสารแนบท้าย]

๑.
น้ำหนักตัวอย่างเมล็ดพันธุ์พืชที่ส่งเพื่อทดสอบและวิเคราะห์คุณภาพในการขอหนังสือรับรองเมล็ดพันธุ์
ตามพระราชบัญญัติพันธุ์พืช พ.ศ. ๒๕๑๘
๒.
คำขอให้ออกหนังสือรับรองคุณภาพเมล็ดพันธุ์ในห้องปฏิบัติการให้เป็นเมล็ดพันธุ์รับรองตามพระราชบัญญัติพันธุ์พืช
พ.ศ. ๒๕๑๘ (ร.ม.๓)
๓.
หนังสือรับรองคุณภาพเมล็ดพันธุ์ในห้องปฏิบัติการให้เป็นเมล็ดพันธุ์รับรองตามพระราชบัญญัติพันธุ์พืช
พ.ศ. ๒๕๑๘ (ร.ม.๔)

(ดูข้อมูลจากภาพกฎหมาย)

สุรินทร์
/แก้ไข
๒๐ สิงหาคม ๒๕๔๔

ศิรวัชร์/ปรับปรุง
๑๙ ตุลาคม
๒๕๖๑

[๑] ราชกิจจานุเบกษา
เล่ม ๑๑๐/ตอนที่ ๑๑๔/หน้า ๘/๑๙ สิงหาคม ๒๕๓๖